Document ID: 32013R0137

REGOLAMENT TA’ IMPLIMENTAZZJONI TAL-KUMMISSJONI (UE) Nru 137/2013
tat-18 ta’ Frar 2013
li jemenda r-Regolament tal-Kunsill (KE) Nru 329/2007 dwar miżuri restrittivi kontra r-Repubblika Demokratika tal-Poplu tal-Korea
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 329/2007 tas-27 ta' Marzu 2007 dwar miżuri restrittivi kontra r-Repubblika Demokratika tal-Poplu tal-Korea (1) u b'mod partikolari l-Artikolu 13(1)(b), (d) u (e) tiegħu,
Billi:
(1)
L-Anness II tar-Regolament (KE) Nru 329/2007 għandu jiġi aġġornat skont l-informazzjoni l-aktar reċenti pprovduta mill-Istati Membri fir-rigward tal-identifikazzjoni tal-awtoritajiet kompetenti.
(2)
L-Anness IV tar-Regolament (KE) Nru 329/2007 jelenka l-persuni, l-entitajiet u l-korpi li, billi nħatru mill-Kumitat tas-Sanzjonijiet jew mill-Kunsill tas-Sigurtà tan-Nazzjonijiet Uniti (UNSC) skont il-paragrafu 8(d) tar-Riżoluzzjoni UNSC 1718 (2006), huma koperti mill-iffriżar ta’ fondi u riżorsi ekonomiċi skont dan ir-Regolament.
(3)
Fit-2 ta' Mejju 2012, il-Kumitat tas-Sanzjonijiet tal-Kunsill tas-Sigurtà tan-Nazzjonijiet Uniti żied tliet entitajiet mal-lista ta' persuni, entitajiet u korpi li għalihom għandu japplika l-iffriżar ta' fondi u ta’ riżorsi ekonomiċi. Barra minn hekk, fit-22 ta' Jannar 2013, ir-Riżoluzzjoni 2087 (2013) tal-Kunsill tas-Sigurtà tan-Nazzjonijiet Uniti żiedet erba' persuni fiżiċi, u sitt entitajiet mal-lista ta' persuni, entitajiet u korpi li għalihom għandu japplika l-iffriżar ta' fondi u ta’ riżorsi ekonomiċi. Dawk l-entitajiet u persuni naturali għandhom jiġu inklużi fil-lista stabbilita fl-Anness IV tar-Regolament (KE) Nru 329/2007.
(4)
L-Anness V tar-Regolament (KE) Nru 329/2007 jelenka persuni, entitajiet u korpi mhux elenkati fl-Anness IV li, b'konformità mal-punti (b) u (c) tal-Artikolu 4(1) tal-Pożizzjoni Komuni 2006/795/CFSP, li kienu magħżula mill-Kunsill. Fit-18 ta' Frar 2013, il-Kunsill iddeċieda li sitt entitajiet elenkati li kienu magħżula min-NU u li għandhom ikunu inklużi fl-Anness IV, għandhom jitneħħew mill-Anness V tar-Regolament (KE) Nru 329/2007.
(5)
Għalhekk, l-Annessi II, IV u V tar-Regolament (KE) Nru 329/2007 għandhom jiġu emendati skont dan.
(6)
Sabiex jiġi żgurat li l-miżuri previsti f’dan ir-Regolament ikunu effikaċi, dan ir-Regolament għandu jidħol fis-seħħ minnufih,
ADOTTAT DAN IR-REGOLAMENT:
Artikolu 1
Ir-Regolament (KE) Nru 329/2007 huwa emendat kif ġej:
(1)
L-Anness II huwa sostitwit mit-test stabbilit fl-Anness I ta' dan ir-Regolament.
(2)
L-Anness IV huwa emendat skont l-Anness II ta’ dan ir-Regolament.
(3)
L-Anness V huwa emendat skont l-Anness III ta' dan ir-Regolament.
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament jorbot fl-intier tiegħu u huwa direttament applikabbli fl-Istati Membri kollha.
Magħmul fi Brussell, it-18 ta’ Frar 2013.

Labels: 18
5